<classify> KATIBU Mkuu Wizara ya Elimu, Sayansi na Teknolojia, Dk. Leonard Akwilapo amesema wizara itakipa Chuo cha Kumbukumbu cha Mwalimu Nyerere Sh milioni 500 kujenga hosteli za chuo kampasi ya Karume, Zanzibar.Taarifa ya Kitengo cha Habari na Mawasiliano chuoni hapo ilisema, Dk. Akwilapo alisema hayo katika ziara ya kikazi katika kampasi ya Karume iliyopo Zanzibar ambapo pamoja na mambo mengine, alikagua maeneo ya chuo pamoja na kufanya kikao na wafanyakazi wa kampasi hiyo. Alisema wizara inatambua umuhimu wa elimu na ndio maana inajitahidi kwenda na kasi na kauli ya Rais John Magufuli ya Hapa kazi tu. Alisema fedha hizo zitatolewa mapema kuunga mkono kutumia mapato yake ya ndani ya kujenga miundombinu na kutoa elimu bora kwa wanafunzi. Alisema wizara ya elimu inafanya kazi katika kuendeleza falsafa ya Baba wa Taifa ya kufuta ujinga, umaskini na maradhi hivyo kuunga mkono jitihada za chuo, wizara itasaidia ujenzi wa hosteli za wanafunzi zianze kujengwa haraka kutatua changamoto ya makazi kwa wanafunzi.Aliwapongeza wafanyakazi wa Kampasi ya Zanzibar kwa kufanya kazi kwa weledi na kuhakikisha chuo kinajulikana hadi kuaminika hivyo wazazi kuwapeleka watoto wao kusoma. Mkuu wa chuo hicho, Profesa Shadrack Mwakalila alisema kampasi hiyo inakua kwa kasi tangu kuanzishwa kwake wanaodahiliwa wameongezeka siku hadi siku kutoka wanafunzi 22 hadi kufikia zaidi ya wanafunzi 1,000. Alitaja baadhi ya changamoto katika chuo hicho ni pamoja na kukosekana kwa hosteli za wanafunzi,uvamizi wa maeneo ya chuo na upungufu wa wafanyakazi.Mkuu wa Kampasi ya Karume Zanzibar, Dk Rose Mbwete aliahidi chuo hicho kitashirikiana na mamlaka husika kutekeleza majukumu yake vyema ili kuinua viwango vya elimu nchini  <topic>: kitaifa 